Verkiesing: Maimane sê DA is ‘nie bekommerd’Mmusi Maimane, leier van die DA, het verslaggewers by die Onafhanklike Verkiesingskommissie (OVK) se nasionale uitslagsentrum in Pretoria toegespreek. (Foto: Tania Heyns) Die DA het Vrydag gesê hy is dankbaar dat dié party sy bewind in die Wes-Kaap gaan behou en die ANC uitgedaag in die stryd om Gauteng. Mmusi Maimane, leier van die DA, het verslaggewers by die Onafhanklike Verkiesingskommissie (OVK) se nasionale uitslagsentrum in Pretoria toegespreek enkele ure nadat die ANC se steun in Gauteng onder 50% geval het. “Niemand kan waarborg dat die ANC sy meerderheid in dié provinsie gaan behou nie,” het die leier van die opposisieparty gesê. Die DA het teen 12:30 die tweede meeste stemme ingepalm uit die 88% van stemme wat reeds getel was. Die ANC het nasionaal voorgeloop met 8 196 666 (57,25%) van die stemme gevolg deur die DA met 3 036 131 (21,21%) van die stemme. “Geen leier neem leiding met die oog daarop om te verloor nie. Niemand betree ’n wedloop net om bloot te verloor nie. Jy gaan om te wen, maar ek is trots op wat die DA bereik het. Ons kon ingegee het tot populistiese narratiewe en ons kon ons waardes vergeet het, maar ons het nie.” Hoewel die party stemme verloor het in die sesde demokratiese verkiesing, gee Maimane die versekering dat die DA dié stemme onder sy leiding gaan terugwen. “Waar stemme verlore gegaan het, gaan ons teruggaan en meer stemme en steun kry, want ons is die enigste alternatief in hierdie land.” Maimane het verwys na die mees onlangse projeksies en gesê dat die DA selfs in ’n plek soos Soweto, waar die party veronderstel was om slegs 5% van stemme te kry, [in die stadium] 13% of 14% in die 2019‑verkiesing gekry het. “Dít sê vir my ons kan net soveel in Soweto groei soos in Sandton. Ons het gewys dat daar waar ons regeer, word die lewe vir mense wel beter.” Die DA gaan nou hul fokus op die verkiesing van 2021 rig nadat die huidige verkiesingsuitslae getoon het dat die opposisieparty nog ŉ lang pad het om te gaan. “Vyftien van die 20 huidige munisipaliteite is onder die DA se bewind. Ons gaan dan nóg daarby voeg,” het Maimane gesê. Port Elizabeth is een van die metro’s in die party se visier. “Ons het ŉ groot aantal stemme daar gekry. Ons sal teruggaan en ons setels terugkry,” het die partyleier verseker. “Gee vir ons 2021 en 2024 en ons gaan wys dat ons verandering in ons land teweeg kan bring.” Mmusi Maimane, leier van die DA, het verslaggewers by die Onafhanklike Verkiesingskommissie (OVK) se nasionale uitslagsentrum in Pretoria toegespreek. (Foto: Tania Heyns) Athol Trollip, die voormalige Port Elizabethse burgemeester, het Maimane gedurende die mediakonferensie bygestaan en bevestig dat Maimane die DA tot en met die volgende verkiesing sal lei. “Maimane is die partyleier en sal die leier bly tot dan. Ons glo hy het ’n wonderlike veldtog gedryf en hy het my en die party se ondersteuning. Dit gaan ŉ kritieke verkiesing wees.” Op ŉ vraag van ŉ verslaggewer oor wat in die party fout gegaan het in aanloop tot die 2019–verkiesing, het Maimane geantwoord dat hy nie bekommerd is nie. “Ons het die Wes-Kaap behou en ons ding mee om Gauteng. Dit is nie ŉ gewildheidskompetisie nie. Dit gaan oor hoe jy regeer. Ons sal aanhou om mense te wys dat ons die enigste alternatief is.” Die DA gaan ŉ oudit van die stemme doen om te verseker dat die verkiesing vry, regverdig en wel die kiesers se keuse was. Tog het die ANC Maimane se ondersteuning mits die ANC nie sy eie belange bo die van Suid-Afrika plaas nie, het hy gesê. “Ek wil Cyril Ramaphosa geluk wens, maar wie ook al wen moet die mandaat van die mense hê. Daardie mandaat moet alle mense bevorder.”